b'\n_START_ARTICLE_\nSemtex\n_START_PARAGRAPH_\nSemtex\xc2\xa0\xe2\x80\x93 bendros paskirties plasti\xc5\xa1koji sprogstamoji med\xc5\xbeiaga, kurios pagrindin\xc4\x97 dalis yra heksogenas arba PETN. Naudojama kaip komercin\xc4\x97 sprogstamoji med\xc5\xbeiaga, pvz., griovimo darbams, taip pat kariniams reikalams. Ankstesni semtekso variantai buvo m\xc4\x97gstami terorist\xc5\xb3, kadangi juos yra sunku aptikti. Semteksas buvo panaudotas sprogdinant Pan Am Flight 103 reiso l\xc4\x97ktuv\xc4\x85.\n_START_SECTION_\nIstorija\n_START_PARAGRAPH_\nSemteks\xc4\x85 XX a. 6-ojo de\xc5\xa1imtme\xc4\x8dio pabaigoje i\xc5\xa1rado Stanislavas Brebera (Stanislav Brebera), VCHZ Synthesia chemikas. Mi\xc5\xa1inys pavadintas pagal Semtin\xc4\x85 (Semt\xc3\xadn), Pardubic\xc4\x97s (\xc4\x8cekija) priemiest\xc4\xaf, kur 1964\xc2\xa0m. semteks\xc4\x85 \xc4\x97m\xc4\x97 gaminti. V\xc4\x97liau gamykl\xc4\x85 pervadino, ir ji tapo Explosia s.a., Synthesia padaliniu._NEWLINE_Semteksas lengvai minkomas kaip ir kitos plasti\xc5\xa1kosios sprogstamosios med\xc5\xbeiagos (SM), pvz., C-4. Nuo kit\xc5\xb3 to meto plasti\xc5\xa1k\xc5\xb3j\xc5\xb3 SM jis skyr\xc4\x97si tuo, kad tiko naudoti platesniame temperat\xc5\xabr\xc5\xb3 intervale. Be to, semteksas skyr\xc4\x97si spalva, jis buvo da\xc5\xbeomas plyti\xc5\xa1kai oran\xc5\xbeine spalva, o, pvz., C-4 buvo baltas._NEWLINE_Naujoji sprogstamoji med\xc5\xbeiaga buvo pla\xc4\x8diai eksportuojama. Pvz., \xc5\xa0iaur\xc4\x97s Vietnamas Vietnamo karo metu gavo 14 ton\xc5\xb3 semtekso. Labai stambus vartotojas buvo Libija, kuri 1975\xe2\x80\x931981\xc2\xa0m. i\xc5\xa1 Omnipol nupirko apie 700 ton\xc5\xb3 semtekso._NEWLINE_Semteksas populiarus, pvz., Artim\xc5\xb3j\xc5\xb3 Ryt\xc5\xb3 islamo ar \xc5\xa0iaur\xc4\x97s Airijos IRA ir kt. airi\xc5\xb3 kovotoj\xc5\xb3 tarpe._NEWLINE_Semtekso eksportas suma\xc5\xbe\xc4\x97jo po to, kai buvo susietas su terorist\xc5\xb3 sprogdinimais. Semtekso eksport\xc4\x85 \xc4\x97m\xc4\x97 vis labiau var\xc5\xbeyti, ir nuo 2002\xc2\xa0m. visus Explosia pardavimus kontroliuoja vyriausyb\xc4\x97._NEWLINE__NEWLINE_Po 2001\xc2\xa0m. kasmet pagaminama tik apie 10 ton\xc5\xb3 semtekso, kuris daugiausia naudojamas \xc4\x8cekijos viduje.'